Poul Nødgaard (DF), 2005-06-10:
Det er mig ganske enkelt komplet umuligt at svare på så mange spørgsmål inden for 1 minut, men jeg skal gøre mig de ihærdigste anstrengelser.
Med hensyn til at kommunerne har overholdt reglerne: Det er ikke helt rigtigt.
Var det ikke sidste år, at man overtrådte, da tallene blev lagt sammen, med et eller andet antal hundrede millioner kroner, hvilket der så blev fundet en løsning på?
Hvis jeg erindrer korrekt, mener jeg også, at der var en overskridelse af amternes budgetter for et par år siden – det var i øvrigt vist i mit eget amt – så jeg kan ikke helt forstå det.
Med hensyn til hvordan det ser ud i 2007: Jeg synes bestemt ikke, det er min opgave her i dag at bevæge mig ind på, hvordan de nye storkommuners økonomi skal skrues sammen for 2007.
Vi står her over for bl.a. en ny udligningsreform.
Den kan vi ikke tage fat på at debattere under det her forslag, men jeg kan forsikre Folketinget og også hr. Arne Toft om, at der vil blive rig lejlighed til at drøfte udligningsreform, når Folketinget vender tilbage efter den mødefri periode til oktober.
Jeg anser det for at være en af de helt afgørende faktorer i kommunalreformen, at vi får skruet en udligningsreform sammen, så der simpelt hen bliver flyttet rundt på pengene mellem kommunerne.
Det synes jeg ikke vi kan tage fat på her i dag, men reformen bliver lavet i løbet af 2006.
Det er der ingen tvivl om.
Hvis vi ser lidt tilbage i tiden, fra siden vi fik den borgerlige regering, altså VK-regeringen, ser vi, at den regering var optaget af at prøve at få skatterne i Danmark bragt i ro.
Det grundede vi lidt over i vores folketingsgruppe, men kom til den klare konklusion, at vi syntes, det var sundt, at man fik en form for et skattestop.
Det kan vi så ikke tage en lang diskussion om nu.
Det har kommunerne haft i de seneste år, der har været ført forhandlinger med kommunerne hvert eneste år om den sag, og så sent som i dag mener jeg der foregår sådan nogle forhandlinger omkring kommunernes økonomi.
Det her lovforslag er fremsat af en ganske bestemt grund, nemlig at kalenderåret 2006 er et helt specielt år.
Det er det, der er overgangsåret til, at de 98 kommuner bliver stiftet pr. 1. januar 2007.
Da forslaget blev fremsat, var vi ikke helt vilde med det, sådan som det var udformet.
Det skal jeg ikke lægge skjul på, det har jeg også sagt til ministeren, og jeg har også sagt det i min folketingsgruppe.
Men det er senere blevet ændret, og nu synes jeg, at det er et ganske godt forslag, for nu lever det faktisk fuldstændig op til det skattestop, vi har haft i de seneste år, og som også skal fortsættes i 2006, så man ikke bruger 2006 som et år til på en eller anden kunstig måde at få forhøjet skatterne.
Hvad der er sket med de to ændringsforslag, som Dansk Folkeparti har fået regeringen med til,
er ganske enkelt, at de – jeg ved ikke, hvor mange kommuner, det drejer sig om – måske 20-30 kommuner, der ikke sammenlægges med nogen, naturligvis ikke skal hindres i at sænke skatten, hvis de ønsker at sætte skatten ned med 0,1 pct. eller 0,2 pct. og de har mulighed for det.
Så kommer den anden gruppe af kommuner.
Det er dem, der lægges sammen.
Der synes jeg, at det er fornuftigt – og jeg hørte det f.eks. på KL's generalforsamling – at flere kommuner var begyndt allerede for 2005 at lave nogle justeringer af deres procenter og grundskyldpromiller, og hvad ved jeg.
Der synes jeg, det lød så fornuftigt, at det naturligvis må være sådan, at hvis fire kommuner, eller fem for den sags skyld, slår sig sammen, og hvis de byråd kan blive enige om at lave en udskrivningsprocent for 2006 og nogle promiller, der stort set giver det samme provenu som det år, de går ud af, altså 2005, så skal der ikke være noget til hinder for det.
Det er det, det her udmærkede lovforslag er udtryk for.
Hr. Arne Toft bruger i sit ordførerindlæg nogle, synes jeg, lidt stærke udtryk om, hvilke overgreb det er på kommunerne, og siger, at det er mistillid til kommunerne.
Det er ikke spor mistillid.
Så kunne det lige så godt have været mistillid de sidste 3-4 år, hvor vi har haft skattestop.
Men glem ikke, at der også under den socialdemokratisk ledede regering i sin tid – det er mange år siden, og det varer forhåbentlig mange år, inden den kommer til igen – faktisk også var en høj grad af indseende med kommunernes økonomi.
Jeg synes, at man, når man debatterer sagen her i dag, fuldstændig glemmer, hvilken stor økonomisk faktor kommunerne udgør i relation til hele samfundsøkonomien.
Derfor må jeg sige, at det må være nødvendigt, at staten har et overordnet ansvar for, at kommunernes økonomi og for den sags skyld også amternes og nu senere regionernes økonomi ikke løber løbsk.
Det er det, lovforslaget er udtryk for.
Jeg ved ikke, om det er for på en eller anden måde at stå sig godt med kommunerne, at man stemmer imod det, for man burde efter de ændringer, der nu er lavet, faktisk kunne sige, at det nok ikke kan være anderledes.
Jeg er glad for på Dansk Folkepartis vegne at kunne sige, at vi vil støtte det her lovforslag, når det kommer til tredje behandling i løbet af næste uge.
Vi synes, det er et hensigtsmæssigt forslag, sådan som det er udformet nu, og jeg vil godt takke ministeren for stor tilslutning til, at vi fik lavet de udmærkede ændringsforslag.
Nu nikker han, så han er meget tilfreds.